哀岁
作者：王逸
朝代：战国
主题：楚辞
篇章：九思

paragraphs: 旻天兮清凉，玄气兮高朗。
北风兮潦洌，草木兮苍唐。
蛜蚗兮噍噍，蝍蛆兮穰穰。
岁忽忽兮惟暮，余感时兮悽怆。
伤俗兮泥浊，矇蔽兮不章。
宝彼兮沙砾，捐此兮夜光。
椒瑛兮湟汙，葈耳兮充房。
摄衣兮缓带，操我兮墨阳。
昇车兮命仆，将驰兮四荒。
下堂兮见虿，出门兮触螽。
巷有兮蚰蜓，邑多兮螳螂。
睹斯兮嫉贼，心为兮切伤。
俛念兮子胥，仰怜兮比干。
投剑兮脱冕，龙屈兮蜿蟤。
潜藏兮山泽，匍匐兮丛攒。
窥见兮溪涧，流水兮沄沄。
鼋鼍兮欣欣，鱣鲇兮延延。
群行兮上下，骈罗兮列陈。
自恨兮无友，特处兮茕茕。
冬夜兮陶陶，雨雪兮冥冥。
神光兮颎颎，鬼火兮荧荧。
修德兮困控，愁不聊兮遑生。
忧纡兮郁郁，恶所兮写情。